《有瘦瘠比丘拖丈八铁链䠥䠥行街市间不从人问衣钵而日候余冀得一铁之赠悯而应之得一百廿字》
明代·王世贞

有一苦行僧，鹄形尼干面。丈八铁锒铛，项锁复腰缠。

胡跪合掌铁，沙门有深愿。不爱摩衲衣，不乞伊蒲馔。

公是白尚书，灵山旧法眷。为我施词组，欲作西归传。

我已堕疑城，地狱急如箭。斗大青莲花，对眼未能见。

汝缚汝自解，无缚汝从便。有铁添汝缚，无铁当汝荐。

何烦贤圣偈，况乃凡夫谚。勿学文畅师，生买昌黎饯。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。